ཁོང་ཉིད་ཀྱི་དངོས་སློབ་ཁྲོད་ན་སྟོད་དུ་རྒྱ་གར་དང་།སྨད་དུ་རྒྱ་ནག།བར་དུ་བོད་ཡུལ་སོགས་སུ་འཆད་རྩོད་རྩོམ་གསུམ་གྱིས་སྐུ་ཚེ་འདའ་ཞིང་།བསླབ་གསུམ་ཉམས་རྟོགས་ཀྱིས་ཐུགས་རྒྱུད་ཕྱུག་པ།མཁས་པའི་གོ་སར་གཤེགས་ཤིང་མཐོན་པོའི་ཁྲི་ལ་འགྱིངས་པའི་དགའ་ལྡན་ཁྲི་ཐོག༡༠༣པ་རྗེ་བཙུན་བློ་བཟང་བསྟན་འཛིན་དཔལ་བཟང་པོ་མཆོག་དང་།དཔལ་ལྡན་བློ་གསལ་གླིང་གི་མཁན་ཟུར་རིན་པོ་ཆེ་གོ་བོ་བློ་བཟང་རྒྱ་མཚོ།པཎ་གྲུབ་ཆེན་པོ་དགེ་བའི་བཤེས་གཉེན་ལྷ་རམས་པ་དགེ་བཤེས་དཔལ་ལྡན་གྲགས་པ།མདོ་མང་སྤྲུལ་སྐུ་ཏིས་ཋ་རིན་པོ་ཆེ་སོགས་དགེ་བཤེས་བླ་སྤྲུལ་དུ་མ་རྒྱུ་སྐར་ཁྲོད་ན་ཉི་ཟླ་བཞིན་ཡོད་པར་མ་ཟད།སི་ཁྲོན་ཞིང་ཆེན་ནང་བསྟན་སློབ་གླིང་གི་སློབ་དཔོན་ཆེན་མོ་སྐུ་ཚ་ཚོགས་སྤྲུལ་འཕྲིན་ལས་དོན་གྲུབ་དང་།སི་ཁྲོན་ཞིང་ཆེན་བོད་ཡིག་སློབ་གྲྭའི་སློབ་དཔོན་ཆེན་མོ་ལྕང་ཞབས་པ་འགྱུར་མེད་ཚེ་དབང་སོགས་སྐྱ་སེར་མཁས་དབང་དང་བླ་སྤྲུལ་མཁན་པོ་གྲངས་མེད་གསོ་སྐྱོང་གནང་ཡོད་།ཁོང་གི་སྐུ་ཚེ་གང་པོར་ཆོས་ཀྱི་བྱ་བ་ཁོ་ན་ལས་འདའ་ཞིང་གྲྭ་རྐྱང་དཀྱུས་མ་ཞིག་གི་ཚུལ་དུ་བཞུགས་པ་ལས་བླ་བྲང་རྫིག་པོ་དང་འཁོར་མང་གིས་བསྐོར་བའི་ཆོས་བརྒྱད་ཀྱི་ལས་རྣམས་མཆིལ་མའི་ཐལ་བ་བཞིན་རྒྱང་དུ་དོར་བའོ།།